CELEX: 32015Y1127(01)
Language: el
Date: 2015-07-21 00:00:00
Title: Απόφαση του Ευρωπαϊκού Συμβουλίου Συστημικού Κινδύνου, της 21ης Ιουλίου 2015, σχετικά με την παροχή και συλλογή πληροφοριών για τη μακροπροληπτική επίβλεψη του χρηματοοικονομικού συστήματος στην Ένωση και την κατάργηση της απόφασης ΕΣΣΚ/2011/6 (ΕΣΣΚ/2015/2)

27.11.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 394/4
            
         ΑΠΌΦΑΣΗ ΤΟΥ ΕΥΡΩΠΑΪΚΟΫ ΣΥΜΒΟΥΛΊΟΥ ΣΥΣΤΗΜΙΚΟΫ ΚΙΝΔΫΝΟΥ
   της 21ης Ιουλίου 2015
   σχετικά με την παροχή και συλλογή πληροφοριών για τη μακροπροληπτική επίβλεψη του χρηματοοικονομικού συστήματος στην Ένωση και την κατάργηση της απόφασης ΕΣΣΚ/2011/6
   (ΕΣΣΚ/2015/2)
   (2015/C 394/03)
   ΤΟ ΓΕΝΙΚΟ ΣΥΜΒΟΥΛΙΟ ΤΟΥ ΕΥΡΩΠΑΪΚΟΥ ΣΥΜΒΟΥΛΙΟΥ ΣΥΣΤΗΜΙΚΟΥ ΚΙΝΔΥΝΟΥ,
   Έχοντας υπόψη τον κανονισμό (ΕΕ) αριθ. 1092/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη μακροπροληπτική επίβλεψη του χρηματοοικονομικού συστήματος της Ευρωπαϊκής Ένωσης και τη σύσταση Ευρωπαϊκού Συμβουλίου Συστημικού Κινδύνου (1), και ιδίως το άρθρο 3 παράγραφος 2, το άρθρο 4 παράγραφος 2, το άρθρο 8 παράγραφος 2 και το άρθρο 15,
   Έχοντας υπόψη τον κανονισμό (ΕΕ) αριθ. 1096/2010 του Συμβουλίου, της 17ης Νοεμβρίου 2010, για την ανάθεση ειδικών καθηκόντων στην Ευρωπαϊκή Κεντρική Τράπεζα όσον αφορά τη λειτουργία του Ευρωπαϊκού Συμβουλίου Συστημικού Κινδύνου (2), και ιδίως το άρθρο 2 στοιχείο β), το άρθρο 5 και το άρθρο 6 παράγραφος 4,
   Έχοντας υπόψη την απόφαση ΕΣΣΚ/2011/1 του Ευρωπαϊκού Συμβουλίου Συστημικού Κινδύνου, της 20ής Ιανουαρίου 2011, για τη θέσπιση του εσωτερικού κανονισμού του Ευρωπαϊκού Συμβουλίου Συστημικού Κινδύνου (3), και ιδίως το άρθρο 28 παράγραφος 1,
   Εκτιμώντας τα ακόλουθα:
   
               (1)
            
            
               Το άρθρο 3 παράγραφος 2 του κανονισμού (ΕΕ) αριθ. 1092/2010 ορίζει ότι το Ευρωπαϊκό Συμβούλιο Συστημικού Κινδύνου οφείλει να καθορίζει και/ή να συγκεντρώνει και αναλύει όλες τις σχετικές και αναγκαίες πληροφορίες για τη μακροπροληπτική επίβλεψη του χρηματοπιστωτικού συστήματος στην Ένωση, προκειμένου να συμβάλλει στην πρόληψη ή τον μετριασμό των συστημικών κινδύνων που απειλούν τη χρηματοοικονομική σταθερότητα στην Ένωση και που προκύπτουν από εξελίξεις εντός του χρηματοοικονομικού συστήματος, λαμβάνοντας υπόψη μακροοικονομικές εξελίξεις, ώστε να αποτρέπονται περίοδοι χρηματοοικονομικού κινδύνου ευρείας κλίμακας.
            
         
               (2)
            
            
               Το άρθρο 15 παράγραφος 2 του κανονισμού (ΕΕ) αριθ. 1092/2010 ορίζει ότι οι ευρωπαϊκές εποπτικές αρχές (ΕΕΑ), το Ευρωπαϊκό Σύστημα Κεντρικών Τραπεζών (ΕΣΚΤ), η Ευρωπαϊκή Επιτροπή, οι εθνικές εποπτικές αρχές και οι εθνικές στατιστικές αρχές οφείλουν να συνεργάζονται στενά με το ΕΣΣΚ και να του παρέχουν όλες τις πληροφορίες που απαιτούνται για την εκπλήρωση των καθηκόντων του σύμφωνα με τη νομοθεσία της Ένωσης.
            
         
               (3)
            
            
               Σύμφωνα με το άρθρο 15 παράγραφος 3 του κανονισμού (ΕΕ) αριθ. 1092/2010, το ΕΣΣΚ μπορεί να ζητεί πληροφορίες από τις ΕΕΑ, κατά κανόνα σε συνοπτική ή συγκεντρωτική μορφή, ώστε να μην είναι δυνατή η αναγνώριση μεμονωμένων χρηματοοικονομικών ιδρυμάτων.
            
         
               (4)
            
            
               Η αιτιολογική σκέψη 10 του κανονισμού (ΕΕ) αριθ. 1096/2010 αναφέρει ότι «[η] ΕΚΤ θα πρέπει να αναλάβει το καθήκον της παροχής στατιστικής υποστήριξης στο ΕΣΣΚ», σύμφωνα με την αιτιολογική σκέψη 9 του εν λόγω κανονισμού.
            
         
               (5)
            
            
               Η παρούσα απόφαση δεν θίγει το δικαίωμα της ΕΚΤ να χρησιμοποιεί για δικούς της σκοπούς τις πληροφορίες που συλλέγει βάσει του κανονισμού (ΕΚ) αριθ. 2533/98 του Συμβουλίου, της 23ης Νοεμβρίου 1998, σχετικά με τη συλλογή στατιστικών πληροφοριών από την Ευρωπαϊκή Κεντρική Τράπεζα (4).
            
         
               (6)
            
            
               Προς εξυπηρέτηση των αναγκών του ΕΣΣΚ, το ΕΣΣΚ, η ΕΚΤ και οι ΕΕΑ συμφώνησαν την επικαιροποίηση του ισχύοντος νομικού πλαισίου σχετικά με την τακτική παροχή συγκεντρωτικών πληροφοριών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Πεδίο εφαρμογής
   Η παρούσα απόφαση καθορίζει τις συγκεντρωτικές πληροφορίες που απαιτεί του ΕΣΣΚ προς εκπλήρωση των καθηκόντων του, καθώς και λεπτομερείς κανόνες για την παροχή και συλλογή τους.
   Άρθρο 2
   Τακτική παροχή συγκεντρωτικών πληροφοριών
   1.   Η τακτική παροχή των συγκεντρωτικών πληροφοριών που απαιτεί το ΕΣΣΚ προς εκπλήρωση των καθηκόντων του λαμβάνει χώρα σύμφωνα με τα ειδικότερα οριζόμενα στα παραρτήματα I και ΙΙ.
   2.   Οι συγκεντρωτικές πληροφορίες του παραρτήματος I παρέχονται από την ΕΚΤ.
   3.   Οι συγκεντρωτικές πληροφορίες του παραρτήματος II παρέχονται από τις οικείες ΕΕΑ.
   4.   Η γραμματεία του ΕΣΣΚ:
   
               α)
            
            
               όπου κρίνεται απαραίτητο, καθορίζει τις τεχνικές προδιαγραφές των πληροφοριών της παραγράφου 1, κατόπιν διαβούλευσης με την ΕΚΤ και/ή, κατά περίπτωση, τις ΕΕΑ· και
            
         
               β)
            
            
               συλλέγει τις πληροφορίες της παραγράφου 1 και συνεργάζεται με την ΕΚΤ και τις ΕΕΑ αντίστοιχα.
            
         Άρθρο 3
   Έκτακτη παροχή συγκεντρωτικών πληροφοριών
   Οι διαδικασίες που εφαρμόζει η γραμματεία του ΕΣΣΚ για τη διεκπεραίωση αιτημάτων έκτακτης παροχής συγκεντρωτικών πληροφοριών καθορίζονται στο παράρτημα III.
   Άρθρο 4
   Τελικές και μεταβατικές διατάξεις
   1.   Η απόφαση ΕΣΣΚ/2011/6 (5) καταργείται με ισχύ από την ημερομηνία έναρξης ισχύος της παρούσας απόφασης.
   2.   Το παράρτημα II της παρούσας απόφασης ισχύει από τη μεταγενέστερη εκ των ημερομηνιών έναρξης ισχύος της παρούσας απόφασης, πρώτης κατάρτισης των δεικτών του εν λόγω παραρτήματος ή καθορισμού των σχετικών τεχνικών προδιαγραφών για την παροχή στοιχείων του εν λόγω παρατήματος.
   Άρθρο 5
   Έναρξη ισχύος
   Η παρούσα απόφαση αρχίζει να ισχύει στις 21 Ιουλίου 2015.
   
      Φρανκφούρτη, 21 Ιουλίου 2015.
      
         
            Ο Πρόεδρος του ΕΣΣΚ
         
         Mario DRAGHI
      
   
   
      (1)  ΕΕ L 331 της 15.12.2010, σ. 1.
   
      (2)  ΕΕ L 331 της 15.12.2010, σ. 162.
   
      (3)  ΕΕ C 58 της 24.2.2011, σ. 4.
   
      (4)  ΕΕ L 318 της 27.11.1998, σ. 8.
   
      (5)  Απόφαση ΕΣΣΚ/2011/6 του Ευρωπαϊκού Συμβουλίου Συστημικού Κινδύνου, της 21ης Σεπτεμβρίου 2011, σχετικά με την παροχή και τη συλλογή πληροφοριών για τη μακροπροληπτική επίβλεψη του χρηματοοικονομικού συστήματος στην Ένωση (ΕΕ C 302 της 13.10.2011, σ. 3).
   
      ΠΑΡΑΡΤΗΜΑ I
      Τακτική παροχή συγκεντρωτικών πληροφοριών από την Ευρωπαϊκή Κεντρική Τράπεζα
      
                  1.
               
               
                  Σύμφωνα με το μνημόνιο συνεννόησης για την ανταλλαγή μη εμπιστευτικών στατιστικών πληροφοριών που υπεγράφη μεταξύ της ΕΚΤ και του ΕΣΣΚ στις 25 Σεπτεμβρίου 2013 (εφεξής «το μνημόνιο συνεννόησης») και τις μεταγενέστερες τροποποιήσεις αυτού, η ΕΚΤ παρέχει σε τακτική βάση στο ΕΣΣΚ κοινά στοιχεία, όπως αυτά ορίζονται στο εν λόγω μνημόνιο (εφεξής τα «κοινά στοιχεία»).
               
            
                  2.
               
               
                  Τα κοινά στοιχεία καθίστανται διαθέσιμα στη γραμματεία του ΕΣΣΚ σύμφωνα με τους όρους πρόσβασης και χρήσης τους που προβλέπονται στο μνημόνιο συνεννόησης. Με δική της πρωτοβουλία ή κατόπιν αιτήματος του ΕΣΣΚ, η ΕΚΤ μπορεί να τροποποιεί το περιεχόμενο των κοινών στοιχείων, λαμβάνοντας ιδίως υπόψη μεταβολές που αφορούν: α) τη σύνθεση του συνόλου δεδομένων ή τη λειτουργία της αποθήκης στατιστικών στοιχείων της ΕΚΤ, β) την παροχή συγκατάθεσης από τον φορέα της αρχικής διάθεσης των στοιχείων προς την ΕΚΤ για την ανταλλαγή μη δημοσιευμένων στοιχείων, ή γ) την έκταση και τον τρόπο εκπλήρωσης των νομίμων καθηκόντων του ΕΣΣΚ ή τις ανάγκες του για τη χρήση των στοιχείων.
               
            
                  3.
               
               
                  Η ΕΚΤ θέτει στη διάθεση του ΕΣΣΚ και συγκεντρωτικά στοιχεία που δεν καλύπτονται από το ρυθμιστικό πεδίο των κοινών στοιχείων, υπό την προϋπόθεση ότι τα στοιχεία αυτά δεν περιλαμβάνουν εμπιστευτικές στατιστικές πληροφορίες κατά τους ορισμούς του άρθρου 1 παράγραφος 12 του κανονισμού (ΕΚ) αριθ. 2533/98 του Συμβουλίου (1) ούτε επιτρέπουν την αναγνώριση μεμονωμένων χρηματοοικονομικών ιδρυμάτων, εκτός εάν έχουν ήδη δημοσιοποιηθεί., Κατόπιν διαβούλευσης με την ΕΚΤ, η γραμματεία του ΕΣΣΚ καθορίζει τεχνικές προδιαγραφές που αφορούν την πρόσβαση στα εν λόγω στοιχεία όταν αυτά σημαίνονται ως μη δημοσιευμένα.
               
            
         (1)  Κανονισμός (ΕΚ) αριθ. 2533/98 του Συμβουλίου, της 23ης Νοεμβρίου 1998, σχετικά με τη συλλογή στατιστικών πληροφοριών από την Ευρωπαϊκή Κεντρική Τράπεζα (ΕΕ L 318 της 27.11.1998, σ. 8).
   
   
      ΠΑΡΑΡΤΗΜΑ II
      Τακτική παροχή συγκεντρωτικών πληροφοριών από τις ευρωπαϊκές εποπτικές αρχές
      
         Γενικός κανόνας
      
      Οι ευρωπαϊκές εποπτικές αρχές (ΕΕΑ) παρέχουν στο ΕΣΣΚ σε τακτική βάση τις συγκεντρωτικές πληροφορίες που ειδικότερα ορίζονται στο παρόν παράρτημα. Οι παρεχόμενες πληροφορίες περιλαμβάνουν δεδομένα για τρεις τουλάχιστον μονάδες παροχής στοιχείων, καμία από τις οποίες δεν πρέπει να αντιπροσωπεύει ποσοστό ίσο ή μεγαλύτερο του 85 % της οικείας αγοράς, είτε αυτή αποτελείται από ένα ή περισσότερα κράτη μέλη είτε από την Ένωση στο σύνολό της. Ωστόσο, σε περίπτωση που εκτός από τις συγκεντρωτικές πληροφορίες παρέχονται και μέτρα διασποράς, οι συγκεντρωτικές πληροφορίες περιλαμβάνουν δεδομένα για πέντε τουλάχιστον μονάδες παροχής στοιχείων, εφόσον πρόκειται για δημοσιευμένα στοιχεία, και δεδομένα για έξι τουλάχιστον μονάδες παροχής στοιχείων, εάν παρίσταται ανάγκη προστασίας εμπιστευτικών δεδομένων σε επίπεδο επιχειρήσεων.
      
         Ευρωπαϊκή Αρχή Τραπεζών (ΕΑΤ)
      
      Η ΕΑΤ υποβάλλει τους δείκτες κινδύνου και τα εργαλεία λεπτομερούς ανάλυσης κινδύνου, όπως ορίζονται στα εσωτερικά έγγραφά της. Οι εν λόγω δείκτες και τα εργαλεία υποβάλλονται για κάθε κράτος μέλος, υπό την προϋπόθεση ότι τηρούνται οι προβλεπόμενοι από τον γενικό κανόνα όροι, και για την Ένωση στο σύνολό της, χωρίς να λαμβάνονται υπόψη τυχόν διπλές μετρήσεις των μονάδων παροχής στοιχείων. Σε συγκεκριμένες περιπτώσεις μπορεί να συμφωνείται η υποβολή και άλλων συγκεντρωτικών στοιχείων. Τα στοιχεία υποβάλλονται δύο εργάσιμες ημέρες από τις ημερομηνίες αποστολής κατά τα προβλεπόμενα στο άρθρο 4 της απόφασης EBA/DC/090 της ΕΑΤ, της 14ης Μαΐου 2014.
      
         Ευρωπαϊκή Αρχή Ασφαλίσεων και Επαγγελματικών Συντάξεων (ΕΑΑΕΣ)
      
      
               
                  1.
               
               
                  Η ΕΑΑΕΣ παρέχει ένα σύνολο δεικτών που εξάγονται από στοιχεία τα οποία καθίστανται διαθέσιμα στην ίδια στο πλαίσιο της παροχής τακτικής εποπτικής πληροφόρησης προς τις εθνικές εποπτικές αρχές βάσει της Φερεγγυότητας ΙΙ, όπως ορίζονται από την ίδια την ΕΑΑΕΣ για τον σκοπό αυτό. Οι δείκτες πρέπει να υποβάλλονται για κάθε κράτος μέλος, υπό την προϋπόθεση ότι τηρούνται οι προβλεπόμενοι από τον γενικό κανόνα όροι, και για την Ένωση στο σύνολό της, χωρίς να λαμβάνονται υπόψη τυχόν διπλές μετρήσεις των μονάδων παροχής στοιχείων. Σε συγκεκριμένες περιπτώσεις μπορεί να προβλέπεται η υποβολή και άλλων συγκεντρωτικών στοιχείων. Οι ημερομηνίες αποστολής θα συμφωνούνται διμερώς μετά την έναρξη εφαρμογής του νομικού πλαισίου της Φερεγγυότητας ΙΙ.
               
            
               
                  2.
               
               
                  Κατόπιν κοινής συμφωνίας με την ΕΑΑΕΣ, η γραμματεία του ΕΣΣΚ μπορεί να καθορίζει τεχνικές προδιαγραφές για την τακτική παροχή επιπλέον συγκεντρωτικών στοιχείων με βάση στοιχεία που έχουν ήδη καταστεί διαθέσιμα στην ΕΑΑΕΣ στο πλαίσιο της παροχής τακτικής εποπτικής πληροφόρησης προς τις εθνικές εποπτικές αρχές βάσει της Φερεγγυότητας ΙΙ.
               
            
         Ευρωπαϊκή Αρχή Κινητών Αξιών και Αγορών (ΕΑΚΑΑ)
      
      Κατόπιν κοινής συμφωνίας με την ΕΑΚΑΑ, η γραμματεία του ΕΣΣΚ καθορίζει τεχνικές προδιαγραφές για τα στοιχεία που διαβιβάζονται σε αυτό με βάση την ισχύουσα τομεακή νομοθεσία. Οι τεχνικές προδιαγραφές θα ορίζουν επίσης τη συχνότητα και τις προθεσμίες υποβολής των στοιχείων.
   
   
      ΠΑΡΑΡΤΗΜΑ III
      Έκτακτα αιτήματα του ΕΣΣΚ για παροχή συγκεντρωτικών πληροφοριών
      
         Γενικές παρατηρήσεις
      
      Το ΕΣΣΚ μπορεί να απαιτεί εκτάκτως την παροχή συγκεντρωτικών πληροφοριών. Τέτοιου είδους έκτακτα αιτήματα για παροχή πληροφοριών είναι δυνατό να αφορούν:
      
                  α)
               
               
                  την παροχή ήδη διαθέσιμων πληροφοριών προερχόμενων από το Ευρωπαϊκό Σύστημα Κεντρικών Τραπεζών (ΕΣΚΤ), τις ευρωπαϊκές εποπτικές αρχές (ΕΕΑ), τους παρόχους εμπορικών στοιχείων ή βάσεις δεδομένων διεθνών οργανισμών, π.χ. της Τράπεζας Διεθνών Διακανονισμών (ΤΔΔ)· ή
               
            
                  β)
               
               
                  τη διενέργεια έκτακτων ερευνών.
               
            
         Αρχές
      
      Κατά τη διεκπεραίωση έκτακτων αιτημάτων για παροχή πληροφοριών η γραμματεία του ΕΣΣΚ, η ΕΚΤ και οι ΕΕΑ (εφεξής τα «μέρη») οφείλουν:
      
                  α)
               
               
                  να ακολουθούν συμφωνημένα διαδικαστικά βήματα, τα οποία θα πρέπει να εφαρμόζονται με διαφάνεια·
               
            
                  β)
               
               
                  να αποφεύγουν την υπερβολική διάδραση με τις μονάδες παροχής στοιχείων·
               
            
                  γ)
               
               
                  να ανακυκλώνουν στο μέγιστο δυνατό βαθμό υφιστάμενες πληροφορίες για ποικίλους αναλυτικούς και λειτουργικούς σκοπούς, τηρώντας παράλληλα τους αναγκαίους νομικούς περιορισμούς και τα εχέγγυα εμπιστευτικότητας·
               
            
                  δ)
               
               
                  να χρησιμοποιούν στο μέγιστο δυνατό βαθμό υφιστάμενες και κατά περίπτωση εναρμονισμένες μεθοδολογίες και συλλογές στοιχείων·
               
            
                  ε)
               
               
                  να αναπτύσσουν βέλτιστες πρακτικές για έκτακτα αιτήματα με τη θέσπιση μηχανισμών ανατροφοδότησης και την ανταλλαγή πληροφοριών για τις μεθοδολογίες μεταξύ όλων των ενδιαφερόμενων μερών.
               
            A.   ΠΑΡΟΧΗ ΔΙΑΘΕΣΙΜΩΝ ΠΛΗΡΟΦΟΡΙΩΝ
      
      
               
                  1.
               
               
                  Κατόπιν διαβούλευσης με την ΕΚΤ ή με τις οικείες ΕΕΑ η γραμματεία του ΕΣΣΚ μπορεί να υποβάλλει έκτακτο αίτημα για την παροχή στοιχείων τα οποία, μολονότι δεν παρέχονται σε τακτική βάση σύμφωνα με τα παραρτήματα I και ΙΙ, εντούτοις, είναι ήδη διαθέσιμα στο ΕΣΚΤ ή τις ΕΕΑ (εφεξής από κοινού οι «αποδέκτες»), περιγράφοντας τα αιτούμενα στοιχεία. Η προθεσμία υποβολής των σχετικών στοιχείων θα συμφωνείται από κοινού μεταξύ της γραμματείας του ΕΣΣΚ και των μερών.
               
            
               
                  2.
               
               
                  Οι αποδέκτες οφείλουν να υποβάλλουν τις αιτούμενες πληροφορίες σύμφωνα με τους κανόνες και τις διαδικασίες της ισχύουσας νομοθεσίας και, ενδεικτικά:
                  
                              α)
                           
                           
                              του καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας·
                           
                        
                              β)
                           
                           
                              του κανονισμού (ΕΚ) αριθ. 2533/98 του Συμβουλίου·
                           
                        
                              γ)
                           
                           
                              του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου (1)·
                           
                        
                              δ)
                           
                           
                              του κανονισμού (ΕΕ) αριθ. 1094/2010 του Ευρωπαϊκού Κοινοβουλίου και του Συμβουλίου (2)·
                           
                        
                              ε)
                           
                           
                              του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (3)·
                           
                        
                              στ)
                           
                           
                              του κανονισμού (ΕΕ) αριθ. 1096/2010 του Συμβουλίου (4).
                           
                        
            
               
                  3.
               
               
                  Στη συνέχεια η γραμματεία του ΕΣΣΚ διαβιβάζει τα στοιχεία στο οικείο όργανο του ΕΣΣΚ που τα έχει ζητήσει.
               
            
               
                  4.
               
               
                  Εάν το αίτημα για παροχή πληροφοριών μπορεί να ικανοποιηθεί βάσει ήδη διαθέσιμων στοιχείων προερχόμενων από εμπορικούς παρόχους, τα εν λόγω στοιχεία παρέχονται μέσω της γραμματείας του ΕΣΣΚ στο οικείο όργανο του ΕΣΣΚ που τα έχει ζητήσει, συνοδευόμενα από αξιολόγηση της ποιότητας και πληροφορίες για το σχετικό κόστος.
               
            B.   ΕΚΤΑΚΤΗ ΕΡΕΥΝΑ
      
      1.   Εξακρίβωση της ανάγκης διενέργειας έκτακτης έρευνας
      
      
               
                  1.1.
               
               
                  Παρά τα ανωτέρω, με την υποβολή αρχικών έκτακτων αιτημάτων παροχής συγκεντρωτικών πληροφοριών από όργανα του ΕΣΣΚ θα αρχίζει κατά βάση ένα διερευνητικό στάδιο, το οποίο θα μπορούν να διεκπεραιώνουν τα εν λόγω όργανα, η γραμματεία του ΕΣΣΚ ή η ΕΚΤ. Σκοπός της εν λόγω διερεύνησης είναι η εξακρίβωση της ανάγκης διενέργειας έκτακτης έρευνας. Κατά το διερευνητικό στάδιο αξιολογείται, ιδίως, ποια ποσοτικά και ποιοτικά στοιχεία είναι ήδη διαθέσιμα και εάν ανταποκρίνονται στους σκοπούς της έρευνας. Εφόσον τα διαθέσιμα στοιχεία δεν ανταποκρίνονται στους σκοπούς της έρευνας και, ως εκ τούτου, καθίσταται αναγκαία η συλλογή των απαιτούμενων στοιχείων μεταξύ των μονάδων παροχής στοιχείων με έκτακτη έρευνα, μπορεί ήδη κατά το διερευνητικό στάδιο να προσδιορίζεται ο σχετικός πληθυσμός παροχής στοιχείων και το κόστος διενέργειας της έκτακτης έρευνας με το οποίο εν γένει θα επιβαρύνονται οι μονάδες παροχής στοιχείων.
               
            
               
                  1.2.
               
               
                  Το ΕΣΣΚ και μία ή περισσότερες ΕΕΑ μπορούν, εφόσον εκδηλώνουν αμφότερες ενδιαφέρον για συγκεκριμένο θέμα, να συμφωνούν τη διενέργεια κοινής έκτακτης έρευνας· στην περίπτωση αυτή δεν απαιτείται διερευνητικό στάδιο.
               
            2.   Τύποι έκτακτων ερευνών
      
      Δύο τύποι έκτακτων ερευνών είναι δυνατοί:
      
                  α)
               
               
                  οι έρευνες τύπου 1 επικεντρώνονται σε συγκεκριμένα ζητήματα, π.χ. στην επαρκή αξιολόγηση των ανοιγμάτων, και συνήθως στοχεύουν στην παροχή λεπτομερέστερων αναλύσεων στο πλαίσιο της τακτικής συλλογής στοιχείων, π.χ. όσον αφορά θέσεις «εκ των οποίων». Οι έρευνες τύπου 1 μπορούν να καλύπτουν και σύνολα δεδομένων που αποτελούν αντικείμενο (τακτικής) συλλογής στοιχείων σε διαφορετικό πλαίσιο ή από διαφορετικό οργανισμό, όπως το Διεθνές Νομισματικό Ταμείο ή η ΤΔΔ, και για τα οποία υφίστανται ήδη θεσμοθετημένα μεθοδολογικά πλαίσια·
               
            
                  β)
               
               
                  οι έρευνες τύπου 2 καλύπτουν φαινόμενα που δεν έχουν προηγουμένως αναλυθεί και για τα οποία δεν έχει θεσμοθετηθεί καμία μεθοδολογία ούτε πραγματοποιείται τακτική συλλογή στοιχείων. Οι έρευνες τύπου 2 απαιτούν σημαντικά μεγαλύτερη ένταση εργασίας από τις έρευνες τύπου 1 και ενδέχεται να μην ισχύει κάποιο σημείο αναφοράς για αυτές. Η ανάγκη προσδιορισμού των μονάδων παροχής στοιχείων και θεσμοθέτησης του μεθοδολογικού πλαισίου μπορεί να συνεπάγεται τη μεσολάβηση σημαντικού χρονικού διαστήματος έως τη συλλογή των πληροφοριών.
               
            3.   Διαδικασία
      
      
               
                  3.1.
               
               
                  Το γενικό συμβούλιο του ΕΣΣΚ (εφεξής το «γενικό συμβούλιο») θα αποφασίζει εάν απαιτείται έκτακτη έρευνα για τη συλλογή συγκεντρωτικών πληροφοριών, λαμβάνοντας υπόψη τα πιθανολογούμενα έξοδα και το χρονοδιάγραμμα διεξαγωγής της.
               
            
         Διερευνητικό στάδιο
      
      
               
                  3.2.
               
               
                  Τα όργανα του ΕΣΣΚ διαβιβάζουν τα αρχικά τους αιτήματα για έκτακτη συλλογή συγκεντρωτικών πληροφοριών στη γραμματεία του ΕΣΣΚ, η οποία, σε συνεργασία με την ομάδα επικοινωνίας του ΕΣΣΚ για ζητήματα που αφορούν τα στοιχεία και την ΕΚΤ, τα συνδράμει στην αξιολόγηση των διαθέσιμων πληροφοριών, με σκοπό τη χρήση στο μέγιστο δυνατό βαθμό πληροφοριών που έχουν συλλεχθεί προγενέστερα και την αποσόβηση του αυξημένου φόρτου εργασίας από την παροχή στοιχείων. Εφόσον διαπιστωθεί ότι τα διαθέσιμα στοιχεία δεν ανταποκρίνονται στους σκοπούς της έρευνας και ότι καθίσταται απαραίτητη η συλλογή των απαιτούμενων στοιχείων μεταξύ των μονάδων παροχής στοιχείων με έκτακτη έρευνα, το επιμέρους όργανο του ΕΣΣΚ, με την υποστήριξη της γραμματείας του ΕΣΣΚ, μετατρέπει το αρχικό αίτημα για την παροχή πληροφοριών σε πραγματικές απαιτήσεις παροχής στοιχείων, η δε διαθεσιμότητα και η ποιότητα των σχετικών πληροφοριών αξιολογούνται εντός των οικείων οργανισμών. Το διερευνητικό στάδιο μπορεί να βασίζεται και στο ΕΣΚΤ, συμπεριλαμβανομένης της επιτροπής στατιστικής και της επιτροπής χρηματοπιστωτικής σταθερότητας του ΕΣΚΤ ή άλλων πηγών αναγόμενων στο Ευρωπαϊκό Στατιστικό Σύστημα, σε παρόχους εμπορικών στοιχείων και διεθνείς οργανισμούς, π.χ. ΤΔΔ.
               
            
               
                  3.3.
               
               
                  Εάν κατά το διερευνητικό στάδιο συνάγεται το συμπέρασμα ότι: α) υπάρχουν επαρκούς ποιότητας στοιχεία που ανταποκρίνονται στους σκοπούς της έρευνας ή αποδεκτά προσεγγιστικά δεδομένα και β) ο κύριος παρέχει άδεια για τη χρήση στοιχείων που δεν ανάγονται πλήρως στη δημόσια σφαίρα, δεν απαιτείται η διενέργεια έκτακτης έρευνας και εφαρμόζονται οι διαδικασίες που περιγράφονται στην ενότητα Α.
               
            
               
                  3.4.
               
               
                  Εάν: α) υπάρχουν στοιχεία που ανταποκρίνονται στους σκοπούς της έρευνας ή/και προσεγγιστικά δεδομένα, αλλά είναι άγνωστης ή ανεπαρκούς ποιότητας, ή β) δεν υπάρχουν στοιχεία ή προσεγγιστικά δεδομένα ή γ) οι μονάδες παροχής στοιχείων δεν παρέχουν άδεια για τη χρήση στοιχείων που δεν ανάγονται πλήρως στη δημόσια σφαίρα, η γραμματεία του ΕΣΣΚ, σε συνεργασία με την ΕΚΤ, διαβιβάζει στα όργανα που ζητούν τα στοιχεία τα αποτελέσματα της αξιολόγησης ως προς τη διαθεσιμότητα των πληροφοριών και προτείνει πιθανές πηγές και μεθοδολογίες για τη διενέργεια έκτακτης έρευνας και, μεταξύ άλλων: i) κατηγορίες και αριθμό μονάδων παροχής στοιχείων, ii) διαύλους παροχής στοιχείων, π.χ. επιτροπή στατιστικής, επιτροπή χρηματοπιστωτικής σταθερότητας ή ΕΕΑ, iii) εκτίμηση του κόστους και του χρονοδιαγράμματος, iv) αναμενόμενες δυσκολίες.
               
            
         Στάδιο συλλογής στοιχείων
      
      
               
                  3.5.
               
               
                  Μετά τη λήψη των αποτελεσμάτων της διερεύνησης, η γραμματεία του ΕΣΣΚ υποβάλλει για έγκριση στο γενικό συμβούλιο του ΕΣΣΚ πρόταση για περαιτέρω ενέργειες, συνοδευόμενη από μία κατά προσέγγιση αξιολόγηση των πλεονεκτημάτων και του κόστους. Το γενικό συμβούλιο του ΕΣΣΚ αποφασίζει εάν θα προβεί στη διενέργεια έκτακτης έρευνας, ενδεχομένως με την υποχρεωτική συμμετοχή μονάδων παροχής στοιχείων. Η απόφαση του γενικού συμβουλίου με την οποία αυτό εγκρίνει το εν λόγω αίτημα μπορεί να καθορίζει ιδίως: α) την ανάλυση των απαιτούμενων πληροφοριών σε θεσμικό επίπεδο και επίπεδο επιμέρους θέσεων, β) το εφαρμοστέο καθεστώς εμπιστευτικότητας, ιδίως τους δικαιούχους πρόσβασης σε συγκεκριμένα στοιχεία και τον τρόπο αποθήκευσης και διαβίβασης των στοιχείων, γ) τις προθεσμίες για την παροχή των πληροφοριών.
               
            
               
                  3.6.
               
               
                  Σε περίπτωση που η έκτακτη έρευνα διενεργείται από ορισμένη ΕΕΑ, η γραμματεία του ΕΣΣΚ επικοινωνεί απευθείας με εκείνη. Τα στοιχεία μπορούν να διαβιβάζονται μέσω της ΕΚΤ, σε πλήρη συμμόρφωση με το άρθρο 8 του κανονισμού (ΕΕ) αριθ. 1092/2010 (5).
               
            
               
                  3.7.
               
               
                  Σε περίπτωση που η έκτακτη έρευνα διενεργείται από το ΕΣΚΤ, η γραμματεία του ΕΣΣΚ επικοινωνεί με την ΕΚΤ, η οποία στη συνέχεια έρχεται σε επαφή με πιθανές μονάδες παροχής στοιχείων μέσω των εθνικών αρμόδιων αρχών κάνοντας χρήση των κατάλληλων επιτροπών του ΕΣΚΤ και τηρώντας τυχόν ισχύοντες περιορισμούς όσον αφορά την εμπιστευτικότητα.
               
            
               
                  3.8.
               
               
                  Μετά την ολοκλήρωση κάθε έκτακτης έρευνας, τα μέρη ανταλλάσσουν πληροφορίες για την υλοποίησή της, και ιδίως για τις μεθοδολογίες και τους ελέγχους ποιότητας που εφαρμόστηκαν και για τις δυσκολίες που τυχόν προέκυψαν, προκειμένου οι έρευνες στο μέλλον να καθίστανται αποτελεσματικότερες και αποδοτικότερες.
               
            
         (1)  Ο κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 12).
      
         (2)  Ο κανονισμός (ΕΕ) αριθ. 1094/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, για τη σύσταση Ευρωπαϊκής Εποπτικής Αρχής (Ευρωπαϊκή Αρχή Ασφαλίσεων και Επαγγελματικών Συντάξεων), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/79/ΕΚ της Επιτροπής (ΕΕ L 331 της 15.12.2010, σ. 48).
      
         (3)  Ο κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ της Επιτροπής (ΕΕ L 331 της 15.12.2010, σ. 84).
      
         (4)  Ο κανονισμός (ΕΕ) αριθ. 1096/2010 του Συμβουλίου, της 17ης Νοεμβρίου 2010, για την ανάθεση ειδικών καθηκόντων στην Ευρωπαϊκή Κεντρική Τράπεζα όσον αφορά τη λειτουργία του Ευρωπαϊκού Συμβουλίου Συστημικού Κινδύνου (ΕΕ L 331 της 15.12.2010, σ. 162).
      
         (5)  Κανονισμός (ΕΕ) αριθ. 1092/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη μακροπροληπτική επίβλεψη του χρηματοοικονομικού συστήματος της Ευρωπαϊκής Ένωσης και τη σύσταση Ευρωπαϊκού Συμβουλίου Συστημικού Κινδύνου (ΕΕ L 331 της 15.12.2010, σ. 1).